ದೇಶದಲ್ಲಿ ಮುಂದುವರೆದ ಕೊರೊನಾ ಸುನಾಮಿ : ಕಳೆದ 24 ಗಂಟೆಗಳಲ್ಲಿ 2.71 ಲಕ್ಷ ಮಂದಿಗೆ ತಗುಲಿದ ಸೋಂಕು, 314 ಮಂದಿ ಬಲಿ ನವದೆಹಲಿ,ಜ. 16 ದೇಶದಲ್ಲಿ ಕೊರೊನಾ ಸುನಾಮಿ ಮುಂದುವರೆದಿದ್ದು ಕಳೆದ 24 ಗಂಟೆಗಳಲ್ಲಿ 2,71,202 ಮಂದಿಯಲ್ಲಿ ಹೊಸದಾಗಿ ಕೊರೊನಾ ಸೋಂಕು ಪತ್ತೆಯಾಗಿದ್ದರೆ 314 ಮಂದಿ ಮೃತಪಟ್ಟಿದ್ದಾರೆ ಎಂದು ಕೇಂದ್ರ ಆರೋಗ್ಯ ಇಲಾಖೆ ಸಚಿವಾಲಯ ವರದಿ ಮಾಡಿದೆ. ಕಳೆದ 24 ಗಂಟೆಗಳಲ್ಲಿ 1,38,331 ಮಂದಿ ಗುಣಮುಖರಾಗಿದ್ದು ಇದುವರೆಗೂ 3,50,85,721 ಮಂದಿ ಚೇತರಿಸಿಕೊಂಡಿದ್ದಾರೆ. ದೇಗುಲದ ನಾಡು ಎಂದು ಹೆಸರು ಪಡೆದಿರುವ ಕೇರಳದಲ್ಲಿ ಕೊರೊನಾ ಮರಣ ಮೃದಂಗ ಬಾರಿಸಿದ್ದು ಕಳೆದ 24 ಗಂಟೆಗಳಲ್ಲಿ ರಾಜ್ಯದಲ್ಲಿ 106 ಮಂದಿ ಕಿಲ್ಲರ್ ಕೊರೊನಾಗೆ ಬಲಿಯಾಗಿದ್ದಾರೆ. ಮಹಾರಾಷ್ಟ್ರದಲ್ಲಿ 42,462 ಮಂದಿಗೆ ಹೊಸದಾಗಿ ಕೊರೊನಾ ಸೋಂಕು ತಗುಲಿದ್ದರೆ, 23 ಮಂದಿ ಮೃತಪಟ್ಟಿದ್ದಾರೆ, ದೇಶದಲ್ಲಿ ಇದುವರೆಗೂ ಕಿಲ್ಲರ್ ಕೊರೊನಾಗೆ 1,41,779 ಮಂದಿ ಮೃತಪಟ್ಟಿದ್ದರೆ 15,50,377 ಸಕ್ರಿಯ ಪ್ರಕರಣಗಳು ವರದಿ ಆಗಿದೆ. ಇದೇ ವೇಳೆ ದೇಶದಲ್ಲಿ ಓಮೈಕ್ರಾಾನ್ ಸೋಂಕಿನ ಪ್ರಭಾವ ಕೂಡ ಜೋರಾಗಿದ್ದು ಕಳೆದ 24 ಗಂಟೆಗಳಲ್ಲಿ 125 ಮಂದಿಯಲ್ಲಿ ಹೊಸದಾಗಿ ಸೋಂಕು ಪತ್ತೆಯಾಗುವ ಮೂಲಕ ಇದರ ಸಂಖ್ಯೆ 7,743ಕ್ಕೆ ಏರಿಕೆ ಆಗಿದೆ ಎಂದು ಕೇಂದ್ರ ಆರೋಗ್ಯ ಇಲಾಖೆ ವರದಿಗಳು ತಿಳಿಸಿವೆ. ಕೊರೊನಾದಿಂದ ಸಾರ್ವಜನಿಕರನ್ನು ರಕ್ಷಿಸಲು ಲಸಿಕೆ ಹಾಗೂ ಟೆಸ್ಟ್ ನ ವೇಗ ಹೆಚ್ಚಿಸಿದ್ದು ಕಳೆದ 24 ಗಂಟೆಗಳಲ್ಲಿ 16,65,404 ಮಂದಿಯನ್ನು ಕೋವಿಡ್ ಪರೀಕ್ಷೆಗೊಳಪಡಿಸಿದ್ದರೆ, ಇದುವರೆಗೂ 70.24 ಮಂದಿ ಪರೀಕ್ಷೆಗೊಳಪಟ್ಟಿದ್ದಾರೆ, 156.76 ಕೋಟಿ ಮಂದಿಗೆ ಲಸಿಕೆ ನೀಡಲಾಗಿದೆ ಎಂದು ಐಸಿಎಂಆರ್ ವರದಿ ಮಾಡಿದೆ.